ΟΔΗΓΙΑ ΤΟΥ ΣΥΜΒΟΥΛΙΟΥ της 12ης Ιουνίου 1978 περί προσεγγίσεως των νομοθεσιών των Κρατών Μελών των αναφερομένων στην κάλυψη των τροχών των οχημάτων με κινητήρα

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 100,

την πρόταση της Επιτροπής,

τη γνώμη της Συνελεύσεως(1),

τη γνώμη της Οικονομικής και Κοινωνικής Επιτροπής(2),

Εκτιμώντας:

ότι οι τεχνικές προδιαγραφές των εθνικών νομοθεσιών τις οποίες πρέπει να πληρούν τα οχήματα με κινητήρα αφορούν μεταξύ άλλων στην κάλυψη των τροχών των οχημάτων με κινητήρα-

ότι οι προδιαγραφές αυτές διαφέρουν από το ένα Κράτος Μέλος στο άλλο και ως εκ τούτου είναι ανάγκη να θεσπισθούν οι ίδιες προδιαγραφές από όλα τα Κράτη Μέλη είτε συμπληρωματικά είτε σε αντικατάσταση των υφισταμένων ρυθμίσεων ιδίως για να καταστεί δυνατή η εφαρμογή, για κάθε τύπο οχήματος, της διαδικασίας εγκρίσεως ΕΟΚ που αποτελεί το αντικείμενο της οδηγίας 70/156/ΕΟΚ του Συμβουλίου της 6ης Φεβρουαρίου 1970 περί προσεγγίσεως των νομοθεσιών των Κρατών Μελών των αναφερομένων στην έγκριση των οχημάτων με κινητήρα και των ρυμουλκουμένων τους(3), τροποποιηθείσης τελικώς από την οδηγία 78/547/ΕΟΚ(4)-

ότι η προσέγγιση των εθνικών νομοθεσιών περί των οχημάτων με κινητήρα επιφέρει αναγνώριση μεταξύ των Κρατών Μελών των πραγματοποιουμένων ελέγχων από κάθε ένα από αυτά επί τη βάσει κοινών προδιαγραφών,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Ως όχημα κατά την έννοια της παρούσας οδηγίας, νοείται κάθε όχημα με κινητήρα της κατηγορίας M 1 καθοριζομένης στο παράρτημα I της οδηγίας 70/156/ΕΟΚ προοριζόμενο να κυκλοφορεί επί οδού το οποίο έχει τουλάχιστον τέσσερις τροχούς και εκ κατασκευής μεγίστη ταχύτητα μεγαλύτερη των 25 χιλιομέτρων ανά ώρα.

Άρθρο 2

Τα Κράτη Μέλη δεν δύνανται να αρνηθούν την έγκριση ΕΟΚ ή την έγκριση από εθνικής πλευράς ενός οχήματος για λόγους που αφορούν στην κάλυψη των τροχών αν αυτή ανταποκρίνεται στις προδιαγραφές του παραρτήματος I.

Άρθρο 3

Τα Κράτη Μέλη δεν δύνανται να αρνηθούν ή να απαγορεύσουν την πώληση, την καταχώρηση στα μητρώα, την έναρξη κυκλοφορίας ή την χρήση των οχημάτων για λόγους που αφορούν στην κάλυψη των τροχών αν αυτή ανταποκρίνεται στις προδιαγραφές του παραρτήματος I.

Άρθρο 4

Οι τροποποιήσεις οι οποίες είναι αναγκαίες για να προσαρμοσθούν στην τεχνική πρόοδο οι προδιαγραφές των παραρτημάτων εκδίδονται σύμφωνα με την προβλεπομένη στο άρθρο 13 της οδηγίας 70/156/ΕΟΚ διαδικασία.

Άρθρο 5

1. Τα Κράτη Μέλη θέτουν σε ισχύ τις αναγκαίες διατάξεις για να συμμορφωθούν προς την παρούσα οδηγία εντός προθεσμίας δεκαοκτώ μηνών από της κοινοποιήσεώς της και πληροφορούν αμέσως περί αυτού την Επιτροπή.

2. Τα Κράτη Μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 6

Η παρούσα οδηγία απευθύνεται στα Κράτη Μέλη.

Έγινε στο Λουξεμβούργο, στις 12 Ιουνίου 1978.

Για το Συμβούλιο

Ο Πρόεδρος

K. OLESEN

(1) ΕΕ αριθ. Α 118 της 16.5.1977, σ. 29.

(2) ΕΕ αριθ. Α 114 της 11.5.1977, σ. 6.

(3) ΕΕ αριθ. Ν 42 της 23.2.1970, σ. 1.

(4) ΕΕ αριθ. Ν 168 της 26.6.78, σ. 39.

ΠΑΡΑΡΤΗΜΑ I

1. ΓΕΝΙΚΕΣ ΠΡΟΔΙΑΓΡΑΦΕΣ

1.1. Τα οχήματα πρέπει να είναι εφοδιασμένα με στοιχεία που καλύπτουν τους τροχούς (τμήματα του αμαξώματος, προφυλακτήρες ιλύος κλπ.).

1.2. Τα στοιχεία που καλύπτουν τους τροχούς πρέπει να έχουν σχεδιασθεί κατά τρόπο ώστε να προφυλάσσουν, κατά το μέτρο του δυνατού, τους άλλους χρησιμοποιούντες την οδό από τις εκσφενδονίσεις λίθων, ιλύος, πάγου, χιόνος και ύδατος καθώς επίσης και κατά τρόπο ώστε να ελαττώνουν, για τους εν λόγω χρησιμοποιούντες, τους κινδύνους που οφείλονται στην επαφή με τους κινουμένους τροχούς.

2. ΕΙΔΙΚΕΣ ΠΡΟΔΙΑΓΡΑΦΕΣ

2.1. Όταν το όχημα είναι σε θέση να κινηθεί (βλέπε σημείο 2.6. του παραρτήματος I της οδηγίας 70/156/ΕΟΚ) και οι τροχοί είναι παράλληλοι προς τον διαμήκη άξονα του οχήματος, τα στοιχεία που καλύπτουν τους τροχούς πρέπει να πληρούν τις ακόλουθες συνθήκες:

2.1.1. στο τμήμα που ορίζεται από τα ακτινικά επίπεδα που σχηματίζουν γωνία 30o προς τα εμπρός και 50o προς τα οπίσω του κέντρου του τροχού (βλέπε εικόνα 1), το ολικό πλάτος (q) των στοιχείων που καλύπτουν τον τροχό πρέπει να είναι τουλάχιστον ικανό να καλύψει το πλάτος (b) του ελαστικού λαμβανομένων υπόψη των ακροτάτων συνθηκών του συνδυασμού ελαστικού/τροχού όπως αυτές εξειδικεύονται από τον κατασκευαστή και υποδεικνύονται στο σημείο 5.2. της προβλεπόμενης στο παράρτημα II γνωστοποιήσεως. Στην περίπτωση συζυγών τροχών πρέπει να ληφθεί υπόψη το ολικό πλάτος (t) των δύο ελαστικών.

2.1.1.1. Για να προσδιορισθούν τα προβλεπόμενα πλάτη στο σημείο 2.1.1., οι εγγραφές, οι διακοσμήσεις, οι ιμάντες ή νευρώσεις προφυλάξεως των πλευρών των ελαστικών δεν λαμβάνονται υπόψη.

2.1.2. Το οπίσθιο τμήμα των στοιχείων που καλύπτουν τους τροχούς δεν πρέπει να υπερβαίνει ένα οριζόντιο επίπεδο κείμενο σε απόσταση 150 χιλιοστομέτρων υπεράνω του άξονος περιστροφής των τροχών (απόσταση μετρουμένη ως προς τον άξονα που διέρχεται δια του κέντρου των τροχών) και, εξάλλου, η τομή του άκρου του στοιχείου που καλύπτει τους τροχούς με το επίπεδο αυτό (σημείο Α της εικόνος 1) πρέπει να κείται στο εξωτερικό του διαμήκους επιπέδου στο μέσο του ελαστικού ή, στην περίπτωση συζυγών τροχών, στο εξωτερικό του διαμήκους επιπέδου στο μέσο του εξωτερικού ελαστικού.

2.1.3. Το περίγραμμα και η θέση των στοιχείων που καλύπτουν τους τροχούς πρέπει να είναι τέτοια ώστε τα στοιχεία αυτά να ευρίσκονται όσο το δυνατό πλησιέστερα στο ελαστικό και, ιδίως, στο εσωτερικό του τμήματος που ορίζεται από τα ακτινικά επίπεδα που προβλέπονται στο σημείο 2.1.1., το περίγραμμα και η θέση πρέπει να πληρούν τις ακόλουθες συνθήκες:

2.1.3.1. η προβολή που κείται στο κατακόρυφο αξονικό επίπεδο του ελαστικού του βάθους (p) των εξωτερικών άκρων των στοιχείων που καλύπτουν τους τροχούς, μετρουμένη εντός του κατακορύφου διαμήκους επιπέδου που διέρχεται δια του κέντρου του ελαστικού πρέπει να είναι τουλάχιστον 30 χιλιοστόμετρα. Το βάθος αυτό (p) δύναται να αναχθεί βαθμιαία στο μηδέν, στα ακτινικά επίπεδα που προβλέπονται στο σημείο 2.1.1.

2.1.3.2. η απόσταση (c) μεταξύ των κατωτέρων άκρων των στοιχείων που καλύπτουν τους τροχούς και του διερχομένου από το κέντρο των τροχών άξονος δεν πρέπει να υπερβαίνει την τιμή 2xr, όπου "r" είναι η στατική ακτίνα του ελαστικού.

2.1.4. Στην περίπτωση οχημάτων των οποίων η ανάρτηση ρυθμίζεται καθ' ύψος, οι ανωτέρω συνθήκες πρέπει να πληρούνται στην κανονική θέση κινήσεως που εξειδικεύεται από τον κατασκευαστή του οχήματος.

2.2. Τα στοιχεία που καλύπτουν τους τροχούς δύνανται να συντίθενται από περισσότερα τμήματα εφ' όσον δεν υπάρχει ελεύθερο διάστημα είτε μεταξύ τους είτε στο εσωτερικό κάθε τμήματος όταν ευρίσκονται μαζί.

2.3. Τα στοιχεία που καλύπτουν τους τροχούς πρέπει να είναι στερεώς τοποθετημένα. Δύνανται πάντως να αποσυναρμολογούνται στο σύνολό τους ή κατά τμήμα.

3. ΧΡΗΣΗ ΑΛΥΣΕΩΝ

3.1. Ο κατασκευαστής πρέπει να βεβαιώσει ότι το όχημα έχει σχεδιασθεί κατά τρόπο ώστε τουλάχιστον ένας τύπος αλύσεων δύναται να χρησιμοποιηθεί επί ενός τουλάχιστον εκ των εγκεκριμένων τύπων ελαστικών για τους κινητηρίους τροχούς αυτού του τύπου οχήματος. Ένας συνδυασμός αλύσεως/ελαστικού που αρμόζει στο όχημα πρέπει να ορίζεται από τον κατασκευαστή και να υποδεικνύεται στο σημείο 5.1. της προβλεπόμενης στο παράρτημα II γνωστοποιήσεως.

4. ΑΙΤΗΣΗ ΕΓΚΡΙΣΕΩΣ ΕΟΚ

4.1. Η αίτηση εγκρίσεως ΕΟΚ ενός τύπου οχήματος όσον αφορά στην κάλυψη των τροχών κατατίθεται από τον κατασκευαστή του οχήματος ή τον εντολοδόχο του.

4.2. Συνοδεύεται από τα αναφερόμενα στοιχεία, εις τριπλούν και τις ακόλουθες ενδείξεις:

4.2.1. λεπτομερή περιγραφή του τύπου οχήματος όσον αφορά στην κάλυψη των τροχών-

4.2.2. λεπτομερές σκαρίφημα των στοιχείων που καλύπτουν τους τροχούς και τη θέση τους επί του οχήματος.

4.3. Ένα όχημα αντιπροσωπευτικό του τύπου οχήματος προς έγκριση πρέπει να παρουσιασθεί στην επιφορτισμένη με τις δοκιμές τεχνική υπηρεσία.

ΠΑΡΑΡΤΗΜΑ II

ΥΠΟΔΕΙΓΜΑ [Μέγιστο σχήμα χάρτου: A4 (210 x 297 mm)]